“ทรัมป์” เดือด! ทวีตเตือนปธน.อิหร่านอย่าขู่สหรัฐฯ พร้อมเอาคืนสาสมหากไม่เลิกคุกคาม
“ทรัมป์” เดือด! โผล่ทวีตเตือนปธน.อิหร่านอย่าคุกคามสหรัฐฯ พร้อมเอาคืนสาสมหากไม่หยุดข่มขู่
23 ก.ค. 2561

สืบเนื่องจากกรณีที่เมื่อวันอาทิตย์ที่ 22 ก.ค.2561 ที่ผ่านมา นายฮัสซัน โรฮานี ประธานาธิบดี สาธารณรัฐอิสลามอิหร่าน กล่าวข้อความถึงสหรัฐว่า อย่าคิดทำสงครามกับอิหร่าน โดยสงครามจะเกิดขึ้นหากทางสหรัฐยังคงมุ่งร้ายกับอิหร่านอยู่
“อเมริกาควรจะรู้ว่าสันติภาพกับอิหร่านถือเป็นสันติภาพเหนือกว่าอะไรทั้งปวง และการทำสงครามกับอิหร่าน ก็ถือเป็นสงครามที่เหนือกว่าอะไรทั้งปวง” นายฮัสซัน โรฮานี กล่าว
ล่าสุด ในวันนี้ (23 กรกฏาคม 2561) ตามเวลาประเทศไทย นายโดนัลด์ ทรัมป์ ประธานาธิบดี สหรัฐอเมริกา ทวีตข้อความกลับถึงนายฮัสซัน โรฮานี ผ่าน Twitter ส่วนตัวด้วยตัวหนังสือพิมพ์ใหญ่ทั้งหมดเป็นเชิงข่มขู่ ว่า สหรัฐไม่ใช่ประเทศที่จะทนต่อคำข่มขู่ที่ก้าวร้าว และให้อิหร่านระวังตัวให้ดี
“อย่าคิดที่จะขู่สหรัฐอเมริกาอีก ไม่เช่นนั้น คุณจะต้องเจ็บปวดอย่างสาหัสกับผลที่จะตามมา ซึ่งจะเป็นสิ่งที่น้อยคนในประวัติศาสตร์ได้เจอ สหรัฐอเมริกาไม่ใช่ประเทศที่จะยอมนิ่งดูดายกับคำพูดอันบ้าคลั่งเกี่ยวกับความรุนแรง และความตายอีกต่อไป ขอให้ระวังเอาไว้” นายโดนัลด์ ทรัมป์ กล่าว
อนึ่งเรื่องราวความขัดแย้งระหว่างสหรัฐฯ และอิหร่าน ในครั้งนี้เกิดหลังจากประธานาธิบดีโดนัลด์ ทรัมป์ ผู้นำสหรัฐอเมริกา ถอนอเมริกาออกจากข้อตกลงฉบับประวัติศาสตร์ในสมัยอดีตประธานาธิบดีบารัก โอบามา ที่ทำไว้ระหว่างอิหร่าน กับสหรัฐ รวมถึงอังกฤษ ฝรั่งเศส เยอรมนี รัสเซีย และจีน  ให้อิหร่านยุติการพัฒนาอาวุธนิวเคลียร์
ขณะที่ นายทรัมป์ยังประกาศกร้าวว่าจะนำมาตรการลงโทษทางเศรษฐกิจต่ออิหร่านกลับมาใช้ใหม่อีก ชาติใดก็ตามที่จะช่วยอิหร่านผลิตอาวุธนิวเคลียร์จะต้องถูกสหรัฐลงโทษ
 
 